b'\n_START_ARTICLE_\nTripo Kokolja\n_START_SECTION_\n\xc5\xbdivot i djelo\n_START_PARAGRAPH_\nI danas se vrlo malo zna o \xc5\xbeivotu i \xc5\xa1kolovanju Tripe Kokolje, znamo samo to da je bio skromnog porijekla, i da je \xc5\xbeivio u sjeni svog mecene i velikog naru\xc4\x8ditelja barskog nadbiskupa Andrije Zmajevi\xc4\x87a. Predpostavlja se da je \xc5\xa1kolovan u Veneciji (ali mo\xc5\xbeda je to bilo i negdje daleko ju\xc5\xbenije u Italiji). Ve\xc4\x87i dio svog relativno kratkog \xc5\xbeivota (52 godine) proveo je u Boki Kotorskoj, gdje je naslikao i najve\xc4\x87i dio svog opusa od 70 -tak slika i oltarnih pala. Posljednje godine svog \xc5\xbeivota proveo je na Kor\xc4\x8duli slikaju\xc4\x87i ciklus slika s apoteozom Sv. Dominika i dominikanskim svecima ispod pjevali\xc5\xa1ta dominikanske crkve na Bolu na Bra\xc4\x8du. Bio je kum na vjen\xc4\x8danju Vicka i Jele Bujovi\xc4\x87. S Vickom se 1705. zamijenio za ku\xc4\x87u, pa je u ku\xc4\x87u Vicka Bujovi\xc4\x87a iznad crkve sv. Ivana Kokolja preselio iz svoje obiteljske ku\xc4\x87e kraj crkve sv. Ivana. Poslije Bujovi\xc4\x87eva ubojstva, napustio je na neko vrijeme Perast zbog nesigurnih okolnosti.\n_START_SECTION_\nOpus u crkvi Gospa od \xc5\xa0krpjela\n_START_PARAGRAPH_\nNjegova najzna\xc4\x8dajnija djela nalazi se u crkvici Gospe od \xc5\xa0krpjela; u gornjem dijelu bo\xc4\x8dnih zidova, nalaze se \xc4\x8detiri velike slike: O\xc4\x8di\xc5\xa1\xc4\x87enje sv. Ane, Silazak Duha Svetoga, Smrt sv. Marije i Krunidba sv.Marije.  Posljednja je najslabija slika iz tog ciklusa velikih kompozicija, lo\xc5\xa1e nacrtane perspektive, i pomalo prenatrpana. Slika prikazuje kle\xc4\x8de\xc4\x87u Mariju, okru\xc5\xbeenu apostolima, svecima i an\xc4\x91elima koji sviraju. Ono \xc5\xa1to je \xc4\x8dini posebnom je portret Andriju Zmajevi\xc4\x87a, barskog nadbiskupa, izme\xc4\x91u sv. Jerolima i sv. Antuna Padovanskog na desnoj strani slike. Na stropu je naslikao Uznesenje sv. Marije na nebo, uokolo su raspore\xc4\x91eni prizori iz Marijina i Kristova \xc5\xbeivota, na deset oktogonalnih kaseta (Ro\xc4\x91enje Kristovo i Marijino, Prikazanje Kristovo i Marijino u hramu, Navje\xc5\xa1tenje...). Sve su slike uokvirene drvenim izrezbarenim okvirima s cvjetnom ornamentikom, koji povezuju slikanu dekoraciju u jedinstvenu cjelinu._NEWLINE_Tripo Kokolja ukrasio je i zidove crkvene la\xc4\x91e, freskama podijeljenim u tri reda. U donjem zdesna stoji osam, a slijeva \xc5\xa1est slika proroka sa Sibilama. Izgleda da su mu to bili prvi slikarski uradci, jer se na njima vidi sirovost crte\xc5\xbea i lo\xc5\xa1e nacrtane perspektive u usporedbi s velikim gornjim slikama i slikarijama na stropu. Proroci su prikazani frontalno, okrenuti promatra\xc4\x8du, kojemu pokretom ruke pokazuju na zna\xc4\x8denje ispisanih tekstova na svicima i knjigama._NEWLINE__NEWLINE_Zbog velike kolo\xc4\x8dine vlage i soli, slike Tripe Kokolja bile su u vrlo lo\xc5\xa1em stanju oko 1880. zbog tog je op\xc4\x87insko poglavarstvo Perasta, kao patron sveti\xc5\xa1ta, raspisalo je natje\xc4\x8daj za restauraciju slika, na natje\xc4\x8daju je pobjedio slikar franjevac iz Zadra Josip Rossi, s njim je poglavarstvo sklopilo ugovor 1. rujna 1883. godine. Sve slike, osim one na stropu, prenesene su u Zadar u Rossijev atelijer, gdje su za svotu od 2000 forinti restaurirane do 1885.  Ono \xc5\xa1to je \xc5\xbealosno je to da su slike vrlo lo\xc5\xa1e restaurirane.\n_START_SECTION_\nOstala djela Tripe Kokolje\n_START_PARAGRAPH_\nTripo Kokolja je svojim slikama ukrasio i crkvu sv.Nikole (1616.) i Pala\xc4\x8du Zmajevi\xc4\x87 u rodnom Perastu. Pored nje ukrasio je crkve u Dobroti, Kotoru i Pr\xc4\x8danju u Boki Kotorskoj. Pred kraj \xc5\xbeivota odselio se na Kor\xc4\x8dulu, tako da je oslikao i neke crkve i pala\xc4\x8de u Dubrovniku, Kor\xc4\x8duli (crkva Svih Svetih) i u Bolu na Bra\xc4\x8du. Osobito je vrijedan rad - Apoteoza sv. Dominika, na kasetiranom stropu kora iz 1713. u dominikanskoj crkvi u Bolu na Bra\xc4\x8du._NEWLINE_Freske u crkvi Sv. Nedjelje u Kumboru kraj Herceg-Novoga, nastale izme\xc4\x91u 1704. i 1709., pripisuju se Kokolji, a naru\xc4\x8dio ih je Vicko Bujovi\xc4\x87.\n_START_SECTION_\nZna\xc4\x8daj slikarstva Tripe Kokolje\n_START_PARAGRAPH_\nTripo Kokolja je bio prvi doma\xc4\x87i barokni slikar od formata koji je djelovao u doma\xc4\x87oj sredini nakon niza stolje\xc4\x87a isklju\xc4\x8divog uvoza slika iz Mletaka. Njegov doprinos baroknom slikarstvu Dalmacije bio je u tome \xc5\xa1to je prvi uveo pejza\xc5\xbee i mrtve prirode kao samostalne slikarske teme. \xc4\x8cak i danas je ime Tripe Kokolje za mnoge nepoznanica, iako mnogi ka\xc5\xbeu da je Gospa od \xc5\xa0krpjela na\xc5\xa1a Sikstinska kapela.'